CELEX: 
Language: hu
Date: 2022-06-16 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2021/2116 európai parlamenti és tanácsi rendeletnek az (EU) 2021/2115 és az 1308/2013/EU európai parlamenti és tanácsi rendeletben meghatározott bizonyos beavatkozásokhoz és támogatási intézkedésekhez kapcsolódó előlegek kifizetése tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A közös agrárpolitika finanszírozásáról, irányításáról és monitoringjáról szóló, 2021. december 2-i (EU) 2021/2116 európai parlamenti és tanácsi rendelet
                  1
                44. cikke lehetővé teszi a tagállamok számára, hogy előleget fizessenek bizonyos KAP-támogatási intézkedések kedvezményezettjeinek. Az (EU) 2021/2116 rendelet 44. cikkének (4) bekezdése felhatalmazza a Bizottságot arra, hogy a koherens és megkülönböztetésmentes előlegkifizetés biztosítása érdekében felhatalmazáson alapuló jogi aktusokat fogadjon el az említett cikk olyan szabályokkal történő kiegészítése céljából, amelyek lehetővé teszik, hogy a tagállamok előleget fizessenek az (EU) 2021/2115 rendelet
                  2
                III. címének III. fejezetében említett bizonyos ágazatokban végrehajtott beavatkozások, valamint az 1308/2013/EU rendeletben
                  3
                meghatározott, a mezőgazdasági piacok szabályozására vagy támogatására irányuló bizonyos intézkedések tekintetében.
            
            
               A pénzügyi irányítás rugalmasságának biztosítása, valamint az (EU) 2021/2115 rendelet III. címének III. fejezetében említett bizonyos ágazatokban a beavatkozások hatékonyságának a kedvezményezetteknek nyújtott kifizetések révén történő javítása érdekében fontos lehetővé tenni a tagállamok számára, hogy előleget fizessenek a kedvezményezetteknek. Erre már az 1308/2013/EU rendelet is lehetőséget biztosított a gyümölcs- és zöldségágazatban működő, operatív programokat végrehajtó termelői szervezetek, az olívaolaj- és étkezésiolajbogyó-ágazatban működő, nemzeti támogatási programokat végrehajtó termelői szervezetek és szakmaközi szervezetek esetében, valamint a borágazati nemzeti támogatási programok keretében intézkedéseket végrehajtó kedvezményezettek esetében.
            
            
               Az említett ágazatokban az ilyen előlegek felhasználását a stratégiai tervről szóló (EU) 2021/2115 rendelet alapján meg kell hosszabbítani. Ezzel összefüggésben a szabályokat harmonizálni kell és ki kell terjeszteni az (EU) 2021/2115 rendelet 42. cikkében említett valamennyi ágazatra, ami azt jelenti, hogy az előlegfizetés hatályának ki kell terjednie a méhészetre, a komlóra, valamint az 1308/2013/EU rendelet 1. cikke (2) bekezdésének a)–h), k), m), o)–t) és w) pontjában említett ágazatokra, valamint az (EU) 2021/2115 rendelet VI. mellékletében felsorolt termékek ágazataira is.
            
            
               Az 1308/2013/EU európai parlamenti és tanácsi rendelet
                  4
                II. része I. címe II. fejezetének 1. szakaszában meghatározott, az oktatási intézmények gyümölcs- és zöldségfélékkel, valamint tejjel és tejtermékekkel való ellátásához kapcsolódó támogatási program jelenleg nem teszi lehetővé a tagállamok számára, hogy előleget fizessenek. Az összegyűlt tapasztalatok alapján, valamint a pénzügyi irányítás rugalmasságának biztosítása és a támogatást kérelmezők likviditási nehézségeinek megelőzése érdekében helyénvaló lehetővé tenni, hogy a tagállamok az (EU) 2021/2116 rendelet 44. cikkének (5) bekezdésében meghatározott konkrét feltételek mellett előleget fizessenek. Tekintettel arra, hogy e támogatási program igazgatása és végrehajtása a tanéveken alapul és minden naptári év augusztus 1-jével kezdődik, az előlegfizetési rendszert a 2023/2024-es tanévtől (2023. augusztus 1-jétől) kell alkalmazni.
            
            
               Az (EU) 2021/2116 rendelet 44. cikkének (4) bekezdése szerinti felhatalmazás alapján a Bizottság javasolja az (EU) 2021/2116 rendelet 44. cikkének módosítását annak érdekében, hogy a tagállamok számára lehetővé váljon az előlegkifizetések nyújtása az (EU) 2021/2115 rendelet 42. cikkében felsorolt ágazatokban végrehajtott beavatkozások, az 1308/2013/EU rendelet II. része I. címe II. fejezetének 1. szakaszában meghatározott támogatási program, valamint az 1308/2013/EU rendelet 219., 220. és 221. cikke alapján elfogadott, a mezőgazdasági piacokat támogató rendkívüli intézkedések és szükséghelyzetben felmerülő egyedi problémák megoldására szolgáló intézkedések tekintetében.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Az 1308/2013/EU rendelettel létrehozott, a mezőgazdasági piacokkal foglalkozó szakértői csoport 2022. február 15-én tartott ülésén konzultációra került sor mind a 27 tagállam szakértőinek részvételével. Ez a találkozó lehetőséget biztosított a szóban forgó felhatalmazáson alapuló jogi aktus hatályával és az (EU) 2021/2116 felhatalmazáson alapuló bizottsági rendelet 44. cikkének szükséges módosításaival kapcsolatos bizottsági elképzelések ismertetésére, valamint a szakértőkkel való eszmecserére. A Bizottság a szakértők észrevételeinek és megjegyzéseinek figyelembevételével kiigazította a felhatalmazáson alapuló jogi aktust. A felhatalmazáson alapuló jogi aktust végül 2022. április 25. és május 23. között nyilvános konzultáció céljából közzétették az Europa honlapon. Csak egy észrevétel érkezett, azonban nem ezzel a jogi aktussal, hanem az (EU) 2022/127 felhatalmazáson alapuló rendelettel kapcsolatban. Emellett ez a felhatalmazáson alapuló jogi aktus nem terjed ki a részleges kifizetésekre. Semmi nem akadályozza a tagállamokat abban, hogy a nemzeti szabályokkal összhangban részleges kifizetéseket nyújtsanak az ágazati kedvezményezetteknek.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ez a felhatalmazáson alapuló jogi aktus az (EU) 2021/2116 rendelet 44. cikkét módosítja a tagállamok azon lehetősége tekintetében, hogy előlegeket fizessenek az (EU) 2021/2115 rendelet 42. cikkében felsorolt ágazatokban végrehajtott beavatkozások, az 1308/2013/EU rendelet II. része I. címe II. fejezetének 1. szakaszában meghatározott támogatási program, valamint az 1308/2013/EU rendelet 219., 220. és 221. cikke alapján elfogadott, a mezőgazdasági piacokat támogató rendkívüli intézkedések tekintetében.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2022.6.16.)
            
            
               az (EU) 2021/2116 európai parlamenti és tanácsi rendeletnek az (EU) 2021/2115 és az 1308/2013/EU európai parlamenti és tanácsi rendeletben meghatározott bizonyos beavatkozásokhoz és támogatási intézkedésekhez kapcsolódó előlegek kifizetése tekintetében történő módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a közös agrárpolitika finanszírozásáról, irányításáról és monitoringjáról, valamint az 1306/2013/EU rendelet hatályon kívül helyezéséről szóló, 2021. december 2-i (EU) 2021/2116 európai parlamenti és tanácsi rendeletre
                  5
                és különösen annak 44. cikke (4) bekezdésére,
            
            
               mivel:
            
            
               (1)Az (EU) 2021/2116 rendelet 44. cikke lehetővé teszi a tagállamok számára, hogy előleget fizessenek bizonyos beavatkozások és egyéb támogatási intézkedések kedvezményezettjeinek. Az 1308/2013/EU európai parlamenti és tanácsi rendelet
                  6
                már rendelkezik erről a lehetőségről, de csak a gyümölcs- és zöldség-, a bor-, az olívaolaj- és az étkezésiolajbogyó-ágazatban végrehajtott beavatkozások esetében. 
            
         
         
            
               (2)Az előlegek következetes és megkülönböztetésmentes kifizetésének biztosítása érdekében az előlegfizetés lehetőségét ki kell terjeszteni az (EU) 2021/2115 európai parlamenti és tanácsi rendelet
                  7
                III. címének III. fejezetében említett valamennyi beavatkozásra.
            
            
               (3)Ugyanezen okból a tagállamok előlegfizetésre vonatkozó lehetőségét ki kell terjeszteni az 1308/2013/EU rendelet II. része I. címe II. fejezetének 1. szakaszában meghatározott, az oktatási intézmények gyümölcs- és zöldségfélékkel, valamint tejjel és tejtermékekkel való ellátásához kapcsolódó támogatási programra is. Az említett előlegek kifizetésére az (EU) 2021/2116 rendelet 44. cikkének (5) bekezdése szerint meghatározott konkrét feltételeknek kell vonatkozniuk. Tekintettel arra, hogy a támogatási program igazgatása és végrehajtása az (EU) 2017/39 bizottsági végrehajtási rendelet
                  8
                1. cikkének (2) bekezdésében meghatározott tanéveken alapul, az előlegfizetési rendszert a 2023/2024-es tanévre és az azt követő tanévekre vonatkozó támogatásokra kell alkalmazni.
            
            
               (4)Az 1308/2013/EU rendelet 219–221. cikke szerint a mezőgazdasági piacokat támogató rendkívüli intézkedések egyedi piaci problémák vagy zavarok kezelésére irányulnak. Ezek a rendkívüli intézkedések az érintett ágazatoknak nyújtott rendkívüli és ideiglenes uniós pénzügyi támogatás formáját ölthetik. A jelenlegi szabályok nem teszik lehetővé a tagállamok számára, hogy előleget fizessenek az ilyen támogatásokból. A tapasztalatok azonban azt mutatják, hogy a rendkívüli piactámogatási intézkedéseknek azonnal hatályba kell lépniük a piaci helyzet helyrehozhatatlan romlásának elkerülése érdekében. Ezért helyénvaló lehetővé tenni a tagállamok számára, hogy az (EU) 2021/2116 rendelet 44. cikke (5) bekezdésének megfelelően meghatározott konkrét feltételek mellett előleget fizessenek az említett rendkívüli piactámogatási intézkedések kedvezményezettjeinek.
            
            
               (5)Az (EU) 2021/2116 rendeletet ezért ennek megfelelően módosítani kell,
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2021/2116 rendelet 44. cikke a következő (3a), (3b) és (3c) bekezdéssel egészül ki:
            
            
               „(3a) A tagállamok dönthetnek úgy, hogy az (5) bekezdés alapján meghatározott konkrét feltételek mellett előleget fizetnek az (EU) 2021/2115 rendelet III. címének III. fejezetében említett beavatkozások kedvezményezettjeinek.
            
            
               (3b) A tagállamok dönthetnek úgy, hogy az (5) bekezdés alapján meghatározott konkrét feltételek mellett előleget fizetnek az 1308/2013/EU rendelet II. része I. címe II. fejezetének 1. szakaszában meghatározott támogatási program keretében a 2023/2024-es tanévre és az azt követő tanévekre.
            
            
               (3c) A tagállamok dönthetnek úgy, hogy az (5) bekezdés alapján meghatározott konkrét feltételek mellett előleget fizetnek az 1308/2013/EU rendelet 219., 220. és 221. cikke alapján elfogadott, mezőgazdasági piacokat támogató intézkedések kedvezményezettjeinek.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő hetedik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2022.6.16.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 435., 2021.12.6., 187. o.
               
               
                  
                     (2)
                  
                        Az Európai Parlament és a Tanács (EU) 2021/2115 rendelete (2021. december 2.) a közös agrárpolitika keretében a tagállamok által elkészítendő stratégiai tervhez (KAP stratégiai terv) nyújtott, az Európai Mezőgazdasági Garanciaalap (EMGA) és az Európai Mezőgazdasági Vidékfejlesztési Alap (EMVA) által finanszírozott támogatásra vonatkozó szabályok megállapításáról, valamint az 1305/2013/EU és az 1307/2013/EU rendelet hatályon kívül helyezéséről (HL L 435., 2021.12.6., 1. o.).
               
               
                  
                     (3)
                  
                        Az Európai Parlament és a Tanács 1308/2013/EU rendelete (2013. december 17.) a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről (HL L 347., 2013.12.20., 671. o.).
               
               
                  
                     (4)
                  
                        Az Európai Parlament és a Tanács 1308/2013/EU rendelete (2013. december 17.) a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről (HL L 347., 2013.12.20., 671. o.).
               
               
                  
                     (5)
                  
                        HL L 435., 2021.12.6., 187. o.
               
               
                  
                     (6)
                  
                        Az Európai Parlament és a Tanács 1308/2013/EU rendelete (2013. december 17.) a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről (HL L 347., 2013.12.20., 671. o.).
               
               
                  
                     (7)
                  
                        Az Európai Parlament és a Tanács (EU) 2021/2115 rendelete (2021. december 2.) a közös agrárpolitika keretében a tagállamok által elkészítendő stratégiai tervhez (KAP stratégiai terv) nyújtott, az Európai Mezőgazdasági Garanciaalap (EMGA) és az Európai Mezőgazdasági Vidékfejlesztési Alap (EMVA) által finanszírozott támogatásra vonatkozó szabályok megállapításáról, valamint az 1305/2013/EU és az 1307/2013/EU rendelet hatályon kívül helyezéséről (HL L 435., 2021.12.6., 1. o.).
               
               
                  
                     (8)
                  
                        A Bizottság (EU) 2017/39 végrehajtási rendelete (2016. november 3.) az 1308/2013/EU európai parlamenti és tanácsi rendeletnek a gyümölcsök és zöldségek, a banán és a tej oktatási intézményekben való biztosításához nyújtott uniós támogatás tekintetében történő alkalmazására vonatkozó szabályokról (HL L 5., 2017.1.10., 1. o.).